เตือนสายกิน! 4 เมนูยอดฮิตทำร้ายข้อเข่าเสี่ยงเสื่อมก่อนวัยเลี่ยงได้ควรเลี่ยง

ใครที่เริ่มมีอาการปวดตึงหัวเข่า หรือได้ยินเสียงดังก๊อบแก๊บเวลาเดินขึ้นลงบันได อย่าเพิ่งรีบโทษว่าเป็นเพราะอายุที่เพิ่มขึ้นอย่างเดียวนะคะ เพราะบางทีสาเหตุใกล้ตัวอาจมาจาก “ของอร่อย” ที่เราทานกันอยู่ทุกวันก็ได้ ล่าสุดมีข้อมูลที่น่าสนใจจาก นพ.จาง เหมียวหยวน ศัลยแพทย์กระดูกและข้อจากไต้หวัน ออกมาเตือนว่า มีเมนูยอดฮิต 4 ประเภทที่ถ้าเราตามใจปากมากเกินไป อาจเป็นการเร่งให้ข้อเข่าเสื่อมก่อนวัยอันควรได้เลย อาการข้อฝืดติดหรือปวดตึงเหล่านี้ ทางการแพทย์เรียกว่า “ภาวะกระดูกอ่อนข้อสึก” (Osteoarthritis) ซึ่งเกิดจากการที่กระดูกอ่อนผิวข้อของเราเริ่มสึกกร่อน ทำให้กระดูกเกิดการเสียดสีกันจนอักเสบ จะมีเมนูโปรดของใครซ่อนอยู่บ้าง ลองมาเช็กกันดูค่ะ

มาเริ่มกันที่กลุ่มแรก อาหารว่างที่มีน้ำตาลสูง และเครื่องดื่มรสหวานจัด เชื่อว่าเมนูเหล่านี้เป็นของโปรดที่หลายคนขาดไม่ได้เลยเวลาต้องการเติมความสดชื่นระหว่างวัน ไม่ว่าจะเป็นขนมเค้กเนื้อนุ่ม โดนัท เบเกอรี่ต่างๆ ไปจนถึงชานมไข่มุกและน้ำอัดลม ทราบไหมคะว่าความหวานที่ทำให้เราอารมณ์ดีนี่แหละคือตัวการสำคัญที่เข้าไปกระตุ้นให้ร่างกายเกิดการอักเสบเรื้อรังแบบเงียบๆ เมื่อระดับน้ำตาลในเลือดสูงขึ้นอย่างต่อเนื่อง จะส่งผลให้ข้อต่อต่างๆ เกิดอาการบวม ปวด และไวต่อการระคายเคืองได้ง่ายขึ้น นอกจากนี้ ปริมาณแคลอรีและน้ำตาลที่สูงลิ่ว ยังเป็นสาเหตุหลักที่ทำให้น้ำหนักตัวของเราพุ่งทะยาน ซึ่งเมื่อน้ำหนักตัวเพิ่มขึ้น ข้อเข่าของเราก็จะต้องรับภาระหนักขึ้นในการพยุงร่างกายตามไปด้วย รวมถึงยังไปรบกวนระบบการเผาผลาญ ทำให้สุขภาพกระดูกและข้อโดยรวมแย่ลงอย่างหลีกเลี่ยงไม่ได้เลยค่ะ

กลุ่มต่อมาคือ อาหารทอด และเนื้อสัตว์แปรรูปที่มีไขมันสูง ใครที่ชื่นชอบเมนูไก่ทอดกรอบๆ เฟรนช์ฟรายส์ หรือชอบจัดปาร์ตี้หมูกระทะที่เต็มไปด้วยเบคอน ไส้กรอก และเนื้อติดมัน อาจต้องเริ่มระมัดระวังการทานกันให้มากขึ้นแล้วค่ะ เพราะอาหารที่ผ่านการทอดด้วยอุณหภูมิความร้อนสูง มักจะอุดมไปด้วยไขมันที่ไม่ดีและเกิดสารประกอบบางชนิดที่สามารถเข้าไปทำลายเซลล์กระดูกอ่อนของเราได้โดยตรง ส่วนกลุ่มเนื้อสัตว์แปรรูปและเนื้อแดงนั้น นอกจากจะมีปริมาณไขมันจากสัตว์สูงแล้ว ยังแฝงไปด้วยโซเดียมจำนวนมหาศาล การรับประทานเมนูเหล่านี้เป็นประจำ จึงเปรียบเสมือนการเติมเชื้อไฟให้ร่างกายเกิดการอักเสบอย่างต่อเนื่อง ซึ่งจะเร่งกระบวนการเสื่อมและทำให้กระดูกอ่อนบริเวณข้อเข่าสึกกร่อนได้ไวกว่าที่ควรจะเป็นค่ะ